88. ΑΠΟΦΑΣΙΣ ΥΠΟΥΡΓΟΥ ΣΥΓΚΟΙΝΩΝΙΩΝ Αριθ. ΣΤ-28171 της 2/15 Νοεμ. 1977 (ΦΕΚ Β΄ 1190) Περί τρόπου και διαδικασίας επανεξετάσεως των οδηγών αυτοκινήτων και των μοτοσυκλεττών. Σύμφωνα με τις διατάξεις των άρθρων 13 και 111 του Νόμου 614/1977 «περί κυρώσεως του Κώδικος Οδικής Κυκλοφορίας» (Φ.Ε.Κ. 167/1977 τεύχος Α΄) και την εισήγηση της Επιτροπής, που συγκροτήθηκε με την 20505/18.8.1977 απόφασή μας, αποφασίζουμε: Καθορίζουμε ως ακολούθως τη διαδικασία και τον τρόπο επανεξετάσεως των οδηγών αυτοκινήτων και μοτοσυκλεττών: ΑΡΜΟΔΙΟΙ ΚΑΙ ΔΙΑΔΙΚΑΣΙΑ ΠΑΡΑΠΟΜΠΗΣ 1.Αρμόδιοι για την παραπομπή των οδηγών αυτοκινήτων και μοτοσυκλεττών για επανεξέταση είναι οι Νομάρχες. Ειδικά στη Νομαρχία Αττικής, αρμόδιοι είναι οι Αναπληρωτές Νομάρχες, Προϊστάμενοι των διαμερισμάτων της. 2.Η παραπομπή ενεργείται με δικαιολογημένη απόφαση του Νομάρχη που εκδίδεται μετά από πρόταση της οικείας Υπηρεσίας Συγκοινωνιών ή της αρμόδιας Δ/νσεως Αστυνομίας, Υποδιευθύνσεως Τροχαίας ή Διοικήσεως Χωροφυλακής. Η πρόταση απευθύνεται στη Νομαρχία εκείνη, που στην περιφέρειά της έχει τη μόνιμη κατοικία ή διαμονή του ο παραπεμπόμενος, πρέπει να είναι απόλυτα δικαιολογημένη και ν’ αναφέρει με λεπτομέρειες τα περιστατικά στα οποία στηρίζεται. 3.Στην απόφαση της παραπομπής, είτε πρόκειται για επανεξέταση στην οδήγηση και στους κανόνες κυκλοφορίας, είτε για υγειονομική επανεξέταση, θ’ αναφέρεται πάντοτε το χρονικό διάστημα, μέσα στο οποίο υποχρεωτικά πρέπει να επανεξετασθεί ο παραπεμπόμενος. Το χρονικό αυτό διάστημα πάντως, δεν πρέπει να είναι μεγαλύτερο των 30 ημερών από τότε που θα υπογραφεί η απόφαση της παραπομπής. 4.Η ανωτέρω απόφαση κοινοποιείται στην αρμόδια για την επανεξέταση Υπηρεσία καθώς επίσης και στον παραπεμπόμενο. Η τελευταία αυτή κοινοποίηση γίνεται από την Αστυνομική Αρχή η οποία, κατά την επίδοση της αποφάσεως, προβαίνει και στην αφαίρεση της άδειας ικανότητος οδηγού από τον παραπεμπόμενο. 5.Η αφαιρουμένη, σύμφωνα με την προηγούμενη παράγραφο, άδεια διαβιβάζεται αμέσως στην αρμόδια για την επανεξέταση Υπηρεσία. Η απόδοση της άδειας στο δικαιούχο γίνεται μετά την επανεξέταση και εφ’ όσον αυτός κριθεί ικανός ή αν πρόκειται για παραπομπή σε υγειονομική επανεξέταση μετά την προσκόμιση πιστοποιητικού της αρμόδιας Δευτεροβάθμιας Επιτροπής Ιατρικής Εξετάσεως Οδηγών, από το οποίο να φαίνεται ότι είναι ικανός να οδηγεί το όχημά του. ΑΡΜΟΔΙΟΙ ΓΙΑ ΤΗΝ ΕΠΑΝΕΞΕΤΑΣΗ 6.Αρμόδιες Υπηρεσίες για την επανεξέταση των παραπεμπομένων οδηγών είναι οι εδρεύουσες στην έδρα των Νομαρχιών ή των Νομαρχιακών διαμερισμάτων περιφερειακές Υπηρεσίες της Γενικής Δ/νσεως Μεταφορών του Υπουργείου Συγκοινωνιών. 7.Αν πρόκειται για ιατρική επανεξέταση αρμόδιες είναι οι Επιτροπές Δευτεροβαθμίου Ιατρικής Εξετάσεως οδηγών. ΚΡΙΤΗΡΙΑ ΓΙΑ ΤΗΝ ΠΑΡΑΠΟΜΠΗ ΚΑΙ ΤΡΟΠΟΣ ΕΠΑΝΕΞΕΤΑΣΕΩΣ ΤΩΝ ΟΔΗΓΩΝ 8.Για την παραπομπή οδηγού για επανεξέταση πρέπει να υπάρχουν βάσιμες αμφιβολίες για την ικανότητά του να οδηγεί ή για τη σωματική ή πνευματική κατάστασή του. Ανίκανοι οδηγοί, σύμφωνα προς τα ανωτέρω, πρέπει να θεωρούνται όσοι έχουν εμφανή έλλειψη οδηγητικής ικανότητας επίσης δε και εκείνοι που αγνοούν βασικούς κανόνες του Κώδικα Οδικής Κυκλοφορίας όπως π.χ. αυτούς που αναφέρονται στη θέση που πρέπει να παίρνουν τα κινούμενα στο δρόμο οχήματα, στο προσπέρασμα, στην παραχώρηση προτεραιότητας, στην οδική σήμανση και σηματοδότηση κλπ. 9.Για την παραπομπή οδηγού για ιατρική επανεξέταση ανίκανοι οδηγοί θεωρούνται εκείνοι, οι οποίοι έχουν εμφανή σωματική πάθηση ή ελάττωμα που δεν τους επιτρέπει την ασφαλή οδήγηση του οχήματός τους, όπως επίσης και εκείνοι που δείχνουν ασυνήθιστη συμπεριφορά και δίνουν εμφανώς την εντύπωση ατόμου που βρίσκεται σε ανώμαλη πνευματική κατάσταση (αδικαιολόγητες εκρήξεις θυμού, αδικαιολόγητες επιθέσεις κλπ.). 10.Οι παραπεμπόμενοι για επανεξέταση οδηγοί θα εξετάζονται θεωρητικά και πρακτικά σύμφωνα με την ισχύουσα κάθε φορά διαδικασία εξετάσεως των υποψηφίων οδηγών και δεν θα επιβαρύνονται οικονομικά με χαρτόσημα ή άλλες παροχές υπέρ του Δημοσίου ή τρίτων. Το τελευταίο ισχύει και για τους παραπεμπομένους για ιατρική επανεξέταση οδηγούς. 11.Οι απορριπτόμενοι στη θεωρητική ή την πρακτική εξέταση έχουν δικαίωμα επανεξετάσεως μετά από τριάντα (30) ημέρες. Η απόφαση αυτή να δημοσιευθεί στην Εφημερίδα της Κυβερνήσεως και θα αρχίσει να εφαρμόζεται από την ημερομηνία ισχύος των διατάξεων του Κώδικα Οδικής Κυκλοφορίας. Από την ημερομηνία αυτή παύει να ισχύει κάθε απόφαση ή διαταγή του Υπουργείου, που ρυθμίζει διαφορετικά το θέμα αυτό.